Një njësi e veçantë e CIA-s merret me zbulimin e gjendjes shëndetësore të udhëheqësve të huaj
Dobësitë fizike të njerëzve në pushtet shpesh fshihen për të parandaluar pasoja negative
Një kollë e papritur apo një rritje temperature e një presidenti, kryeministri, diktatori apo mbreti mund të shkaktojë lëvizje marramendëse në tregjet financiare, mund të nxisë fillimin e një revolucioni, mund të krijojë një krizë trashëgimie ose mund të lëkundë rezultatet e zgjedhjeve. Rose McDermott e Universitetit Brown, e cila ka kryer mjaft studime dhe ka shkruar gjerësisht për teknikat e zbulimit mjekësor, thotë se një vend mund të gëzojë epërsi politike dhe diplomatike nëse zbulon të vërtetën mbi gjendjen fizike të një udhëheqësi të huaj me probleme shëndetësore. Në brendësi të agjencisë amerikane të zbulimit (CIA), ekziston një njësi që merret me zbulimin e kushteve të vërteta shëndetësore të udhëqësve botërorë. Njësia e Vlerësimit Mjekësor dhe Psikologjik ose MPAC punëson ose konsulton mjekë, sociologë, shkencëtar të politikës dhe antropologë të kulturës për të këqyrur gjendjen fizike të njerëzve në pushtet. Zbulimi me saktësi i kushteve mjekësore është diçka shumë e vështirë. Dr. Jerrold Post, i cili në vitet ’70 krijoi njësinë e CIA-s për kryerjen e analizave psikologjike të udhëheqësve të huaj, thotë se liderët fshehin të vërtetën mbi gjendjen e tyre shëndetësore për të mos u dukur të dobët. Presidenti i Shteteve të Bashkuara Franklin Delano Roosevelt jo vetëm që ishte i sëmurë me poliomielit, por ai gjithashtu, në fillimin e mandatit të tij të katër në vitin 1944, pati probleme në zemër të cilat shkaktuan edhe vdekjen e tij një vit më pas. Presidenti Grover Cleveland iu nënshtrua një operacioni sekret për shkak të një tumori kanceroz në grykë, brenda një jahti në vitin 1893. Presidenti Woodrow Wilson u mbajt në izolim pas një goditjeje cerebrale në vitin 1919. Gjëndja e dobët shëndetësore e udhëheqësve botërorë si shahu i Iranit dhe presidenti i Filipineve Ferdinand Marcos janë shembuj më të fundit të sekreteve mjekësore. Dr. Jonathan Clemente, një mjek i cili po shkruan një libër mbi përgjimin mjekësor, thotë se sot mund të mësohet shumë edhe vetëm duke parë me kujdes videot ose fotografitë, sidomos ato me shikueshmëri të cilësisë së lartë. Por nëse një udhëheqës mbahet larg nga sytë e publikut, atëherë agjencitë e zbulimit duhet të bazojnë punën e tyre tek burimet njerëzore të informacionit. Fred Burton, zëvendës president i zbulimit në firmën private për konsultime strategjike Stratfor, thotë se mbledhja me anë të informatorëve e të dhënave mjekësore mbi liderëve botërorë nuk është më pak e vështirë se zbulimi i vendndodhjes së terroristëve të Al-Kaidës apo se përcaktimi i gjendjes së programit bërthamor të Iranit. Burton thotë se këta informatorë mbledhin mbeturinat mjekësore, të cilat mund të japin të dhëna të rëndësishme mbi gjendjen shëndetësore të një personi. Analistët thonë se këto procese janë më pak të vështira nëse udhëheqësve u duhet të shkojnë jashtë shteteve të tyre për trajtime mjekësore, dhe kjo ndodh shpesh. Dr. Clementethotë se ka patur raste kur agjencitë e zbulimit kanë kërkuar të marrin në mënyrë sekrete lëngje trupore për t’i analizuar. Dr. Clemente përmend se mjekët janë të mësuar, që kur përcaktojnë diagnozën e të sëmurëve terminalë, të mos tregojnë se sa kohë u mbetet për të jetuar. Ai thotë se edhe analistët e zbulimit mjekësor të CIA-s nuk bëjnë kurrë një prognozë të plotë të pritshmërisë jetësore. Por edhe në këto kushte, përcaktimi i gjendjes shëndetësore në distancë mund të jetë tërësisht i gabuar. Në vitin 2006, drejtori i atëhershëm i Shërbimit Kombëtar të Zbulimit John Negroponte i tha gazetës Washington Post se udhëheqësi kubanFidel Kastro ishte në prag të vdekjes dhe i kishin ngelur vetëm disa muaj për të jetuar. Pesë vjet pas atij pohimi, zoti Kastro është ende gjallë.